কূটনৈতিক প্রতিবেদক  বিএনপি চেয়ারপারসন খালেদা জিয়ার ছোট ছেলে আরাফাত রহমান কোকো মালয়েশিয়ায় অবস্থান করছেন। ঢাকায় থাইল্যান্ডের রাষ্ট্রদূত তাসানাওয়াদি মিয়ানচারোন গতকাল মঙ্গলবার এ তথ্য নিশ্চিত করেছেন। গতকাল বারিধারায় থাইল্যান্ড দূতাবাসে ১৪-১৬ জুলাই ঢাকায় অনুষ্ঠেয় থাইমেলা উপলক্ষে আয়োজিত এক সংবাদ সম্মেলনে সাংবাদিকদের  এক প্রশ্নের জবাবে তিনি এ  তথ্য জানান।  সংবাদ সম্মেলনে কোকোর অবস্থান সম্পর্কে জানতে চাইলে থাই রাষ্ট্রদূত বলেন, কোকো থাইল্যান্ডে নেই। তিনি মালয়েশিয়ায়। তার সম্পর্কে মালয়েশিয়ার রাষ্ট্রদূতকে জিজ্ঞেস করতে পারেন আপনারা।  বিদেশে অর্থ পাচারের অভিযোগ প্রমাণিত হওয়ায় গত ২৩ জুন ঢাকার বিশেষ আদালত কোকোকে ৬ বছর সশ্রম কারাদণ্ড দেন। একই সঙ্গে ৩৮ কোটি ৮৩ লাখ টাকা জরিমানা করা হয়। মামলার অপর আসামি সাবেক নৌপরিবহন মন্ত্রী মরহুম আকবর হোসেনের ছেলে ইসমাইল হোসেন সায়মনও একই সাজা পেয়েছেন। দণ্ডপ্রাপ্ত দুজনকে জরিমানার  টাকা সমান ভাগে দিতে হবে। সিঙ্গাপুরে পাচার করা অর্থ ফিরিয়ে আনতে রাষ্ট্রের সংশ্লিষ্টদের প্রতি নির্দেশ দিয়েছেন আদালত। আসামিরা পলাতক থাকায় আত্মসমর্পণ বা তাদের আটকের পর থেকে সাজা কার্যকর হবে বলে রায়ে বলা হয়।